1 พฤษภาคมนี้ เปิดให้ผู้สูงอายุ ผู้ป่วยโรคเรื้อรัง 7 โรค 16 ล้านคน ลงทะเบียนจองวัคซีนโควิดผ่าน Line หมอพร้อม หรือ อสม.และ รพ.ใกล้บ้าน
นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวว่า วัคซีนแอสตร้าเซนเนก้า 2 เดือนแรกที่จะส่งให้ไทยตามสัญญา 6 ล้านโดส ในเดือนมิถุนายน และ 10 ล้านโดส ในเดือนกรกฎาคม เพื่อส่งวัคซีนให้ถึงกลุ่มเป้าหมายให้เร็วในระยะแรกนี้ จึงเตรียมเปิดให้ประชาชนกลุ่มแรก 16 ล้านคน ได้ลงทะเบียนแสดงความสมัครใจรับวัคซีนโควิดพร้อมนัดหมายการฉีด ผ่าน Line "หมอพร้อม" และแอปพลิเคชัน "หมอพร้อม" เลือก รพ. และนัดวันฉีด เริ่มวันที่ 1 พฤษภาคมนี้ ก่อนจะเริ่มทำการฉีดในวันที่ 7 มิถุนายน- 31 กรกฎาคม 2564 นี้ สำหรับกลุ่มแรก 16 ล้านคนที่จะเปิดให้ลงทะเบียนก่อน ประกอบด้วย ผู้สูงอายุ อายุ 60 ปีขึ้นไป และผู้ป่วยโรคเรื้อรัง 7 โรค ได้แก่ โรคทางเดินหายใจรุนแรง โรคหัวใจและหลอดเลือด ไตวายเรื้อรัง โรคหลอดเลือดสมอง มะเร็งทุกชนิดที่อยู่ระหว่างให้เคมีบำบัด เบาหวานและโรคอ้วน ส่วนประชาชนทั่วไป อายุ 18-59 ปี ที่ไม่ใช่กลุ่มเป้าหมายแรก ยังไม่ต้องลงทะเบียน เพราะถือเป็นกลุ่มเป้าหมายระยะต่อไป ซึ่งจะเริ่มเปิดให้ลงทะเบียน ตั้งแต่วันที่ 1 กรกฎาคม ก่อนจะเริ่มฉีดตั้งแต่เดือนสิงหาคมจนถึงสิ้นปี 2564ด้าน นพ.โสภณ เมฆธน ประธานคณะกรรมการอำนวยการบริหารจัดการการให้วัคซีนโควิด-19 กล่าวว่า รัฐบาลยืนยันคนไทยทุกคนได้ฉีดวัคซีนโควิดแน่ ตามความสมัครใจ ที่ผ่านมาได้แบ่งกลุ่มเป้าหมายไว้ 5 กลุ่ม โดยกลุ่มแรกเจ้าหน้าที่สาธารณสุข 1.2 ล้านคน และเจ้าหน้าที่ 1.8 ล้านคน ได้ดำเนินการอยู่ในขณะนี้ กลุ่ม 2 ผู้ป่วยโรคเรื้อรัง 7 โรค 4.3 ล้านคน กลุ่ม 3 ผู้สูงอายุ 11.7 ล้านคน ซึ่งกลุ่ม 2 และ 3 ที่กำลังจะเปิดลงทะเบียนก่อน รวม 16 ล้านคน เหตุผลที่ต้องดำเนิน 2 กลุ่มนี้ก่อน เพราะเป็นกลุ่มที่มีอัตราการเสียชีวิตมากที่สุด และเป้าหมายของวัคซีนคือลดความรุนแรงของโรค ลดการเสียชีวิต จึงเป็นกลุ่มหลักที่ต้องเร่งปกป้อง ไม่ให้เกิดอาการรุนแรงจนเข้า รพ. เพื่อช่วยลดภาระงานของแพทย์ กลุ่ม 4 ประชาชนทั่วไป อายุ 18-59 ปี กลุ่ม 5 กลุ่มเพิ่มเติมกรณีจัดหาวัคซีนตัวอื่นที่มีคุณสมบัติเพิ่มเติม เช่น สำหรับฉีดหญิงตั้งครรภ์ หรือ สำหรับเด็กอายุ 12 ปีขึ้นไป และเพิ่มเติมตามสถานการณ์ เช่น กลุ่มครู เป็นต้น สำหรับการลงทะเบียน ผ่าน Line "หมอพร้อม" ได้มีการอัพเดทเวอร์ชัน 2 บรรจุรายชื่อกลุ่มเป้าหมาย 16 ล้านคนแล้ว เพื่อปลดล็อกให้สามารถเข้าถึงฟังค์ชันลงทะเบียนได้ ตั้งแต่ 1 พฤษภาคมนี้ โดยคาดจะมีคนเข้าระบบ 20,000 คนต่อวินาที เพื่อกันระบบล่มได้เคลียฟังชันไม่จำเป็นออกก่อน ทำให้รองรับการเข้าระบบพร้อมกันได้เพิ่มขึ้น 5 เท่า ส่วนผู้สูงอายุ อายุ 60 ปีขึ้นไปและผู้ป่วยโรคเรื้อรัง 7 โรค เข้าลงทะเบียนผ่าน Line ไม่สะดวก สามารถให้คนในบ้านลงทะเบียนแทนได้ โดยเพิ่มฟังชัน "เพิ่มบุคคลอื่น" ซึ่งเพิ่มจำนวนได้ไม่จำกัดแต่ต้องเป็นคนในครอบครัว ส่วนใครเข้าระบบไม่ได้ ไม่มีสมาร์ทโฟน สามารถลงทะเบียนผ่าน อสม. หรือ รพ.ใกล้บ้านได้